69. ΑΠΟΦΑΣΗ ΥΠΟΥΡΓΩΝ ΕΣΩΤΕΡΙΚΩΝ ΚΑΙ ΔΗΜΟΣΙΑΣ ΤΑΞΗΣ ΚΑΙ ΕΜΠΟΡΙΟΥ Αριθ.95718 της 3/31 Ιαν. 1986 (ΦΕΚ Β΄24) Καθορισμός προϋποθέσεων και διαδικασίας προσαρμογής ξενόγλωσσων επιγραφών, σύμφωνα με τις διατάξεις της παρ.3 του άρθρ.9 του Νόμ.1491/84. Έχοντας υπόψη: Τις διατάξεις των άρθρ.5 παρ.5 και 9 παρ.3 του Νόμ.1491/84 «Μέτρα για τη διευκόλυνση της διακίνησης των ιδεών, του τρόπου διενέργειας της εμπορικής διαφήμισης, την ενίσχυση της αποκέντρωσης και άλλες διατάξεις», αποφασίζουμε: Καθορίζουμε τις προϋποθέσεις και τη διαδικασία προσαρμογής των ξενόγλωσσων επιγραφών των εμπορικών επιχειρήσεων και καταστημάτων ως εξής: 1.Οι επιγραφές που αφορούν τις εργασίες που εκτελούνται στα καταστήματα, γραφεία ή κατοικίες ή τις επωνυμίες των εμπορικών επιχειρήσεων ή των φυσικών προσώπων στα οποία ανήκουν, πρέπει να πληρούν τις γενικές προδιαγραφές που έχουν καθορισθεί με το άρθρ.1 της 20351/4.3.85 κοινής απόφασης των Υπουργών Εσωτερικών και Δημόσιας Τάξης και Περιβάλλοντος, Χωροταξίας και Δημοσίων Έργων (ΦΕΚ τ.Β΄/147/14.4.1985) και τις ειδικότερες που καθορίζονται με απόφαση του δημοτικού ή κοινοτικού συμβουλίου, σύμφωνα με τις διατάξεις της παρ.1 του άρθρ.5 του Νόμ.1491/1984. 2.Οι επιγραφές των καταστημάτων και οι γνωστοποιήσεις των προϊόντων που πωλούνται ή των υπηρεσιών που παρέχονται ή των εργασιών που εκτελούνται σ’ αυτά γράφονται υποχρεωτικά στην Ελληνική γλώσσα. Επιτρέπεται επιπρόσθετα η αντιγραφή, δίπλα ή κάτω από την Ελληνική επιγραφή ξενόγλωσσης μετάφρασης με εμφανώς μικρότερα όμως στοιχεία. 3.Από την υποχρέωση της προηγούμενης παραγράφου εξαιρούνται α)τα νόμιμα κατοχυρωμένα εμπορικά ή βιομηχανικά σήματα και β)οι ξενόγλωσσες επωνυμίες που αναφέρονται στα προϊόντα ή τις επιχειρήσεις που τα παράγουν στο εξωτερικό που διατίθενται από τα καταστήματα ή εκτελούνται σχετικές εργασίες σ’ αυτά. 4.Η προθεσμία της παρ.3 του άρθρ.9 του Νόμ.1491/1984, προσαρμογής των ξενόγλωσσων επιγραφών παρατείνεται μέχρι 13 Μαΐου 1986. 5.Οι δήμοι και οι κοινότητες υποχρεούνται να δώσουν ευρεία δημοσιότητα στην απόφαση αυτή, και να επιμεληθούν για την εφαρμογή της. 